အကူးအပြောင်း- ကောင်းမွန်စွာ ကျောင်းစတက်ခြင်း

အကူးအပြောင်း သင်ယူရေးနှင့် ဖွံ့ဖြိုးတိုးတက်မှု ကြေညာချက်ကို ဖြည့်ရာတွင် မိသားစုများကို ကူညီရန် လမ်းညွှန်ချက်များ

## ကောင်းမွန်စွာ ကျောင်းစတက်ခြင်းသည် ဘာကြောင့် အရေးကြီးသလဲ။

ကောင်းမွန်စွာ ကျောင်းစတက်ခြင်းသည် သင့်ကလေးအတွက် ပိုမိုကောင်းမွန်သော သင်ယူရေးနှင့် ကျန်းမာပျော်ရွှင်ရေး ရလဒ်များကို ဖြစ်ပေါ်စေသည်။ ၎င်းသည်-

* ၎င်းတို့၏ သင်ယူမှုနှင့် ဖွံ့ဖြိုးတိုးတက်မှုတွင် အနှောင့်အယှက်များဖြစ်မလာအောင် တားဆီးပေးသည်
* သင့်ကလေးအား လုံခြုံခြင်း၊ ယုံကြည်မှုရှိခြင်းနှင့် ချိတ်ဆက်မှုရှိခြင်းကို ခံစားမိစေရန် ကူညီသည်
* ဒဏ်ခံနိုင်မှုကို မြှင့်တင်ပေးသည်။

## အကူးအပြောင်း သင်ယူရေးနှင့် ဖွံ့ဖြိုးတိုးတက်မှု ကြေညာချက်ဆိုတာ ဘာလဲ။

အကူးအပြောင်း သင်ယူရေးနှင့် ဖွံ့ဖြိုးတိုးတက်မှု ကြေညာချက် (အကူးအပြောင်း ကြေညာချက်ဟု ခေါ်သည်) ကို မူကြို ဝန်ဆောင်မှုမှ ကျောင်းသို့ ပြောင်းရွှေ့သော ကလေးတိုင်းအတွက် ရေးသားထားသည်။ အကူးအပြောင်း ကြေညာချက်သည် ဝန်ဆောင်မှုများ၊ ကျောင်းများနှင့် မိသားစုများအကြား အချက်အလက် မျှဝေရာတွင် ပိုမိုလွယ်ကူစေသည်။

သင့်ကလေး၏ အကူးအပြောင်း ကြေညာချက်တွင် အောက်ပါတို့ ပါဝင်ပါမည်-

* သင့်ကလေး၏ အမည်၊ မွေးနေ့နှင့် ဓာတ်ပုံ
* သင့်အမည်နှင့် ဆက်သွယ်ရန် အသေးစိတ်များ
* သင့်ကလေးအား ပံ့ပိုးနေသော မူကြိုဝန်ဆောင်မှုနှင့် အခြား မူကြိုဆရာများ၏ အမည်နှင့် ဆက်သွယ်ရန် အသေးစိတ်များ။
* သင့်ကလေး၏ စိတ်ဝင်စားမှုများ၊ ကျွမ်းကျင်မှုများနှင့် စွမ်းရည်များအကြောင်း အချက်အလက်
* သင့်ကလေး၏ သင်ယူမှုကို ပံ့ပိုးရန် သင်ကြားရေး နည်းဗျူဟာများ။

ဤအချက်အလက်သည် သင့်ကလေး၏ အတတ်သင် ဆရာအား သင့်ကလေးအကြောင်း သိလာစေရန်နှင့် ၎င်းတို့၏ သင်ယူမှုအတွက် ပြင်ဆင်ရန် အထောက်အကူပြုသည်။ အကူးအပြောင်း ကြေညာချက်သည် သင့်ကလေး ကျောင်းစတက်သည်နှင့် ၎င်း၏ သင်ယူမှုကို နားလည်ရန်၊ ပံ့ပိုးရန်နှင့် ဆွေးနွေးရန်လည်း သင့်အား ကူညီနိုင်ပါသည်။

သင့်ကလေးသည် ကျောင်းချိန်ပြင်ပ စောင့်ရှောက်မှု (OSHC) သို့ သွားလျှင် OSHC ဝန်ဆောင်မှုကိုလည်း အကူးအပြောင်း ကြေညာချက် မိတ္တူတစ်စောင် ပေးပါမည်။

သင့်ကလေး၏ အကူးအပြောင်း ကြေညာချက်သည် အောက်ပါတို့အတွက် အထောက်အကူပြုသည်-

* သင့်ကလေး၏ စိတ်ဝင်စားမှုများအတွက် ပြင်ဆင်ရန်
* သင့်ကလေးအား မူကြိုဝန်ဆောင်မှုမှ ကျောင်းသို့ ချောမွေ့စွာ ကူးပြောင်းနိုင်ရေး ကူညီရန်။

## အကူးအပြောင်း ကြေညာချက်တွင် သင်၏ ဖြည့်သွင်းမှု

သင်သည် သင့်ကလေး၏ အကူးအပြောင်း ကြေညာချက်တွင် ပါဝင်ကူညီခြင်းဖြင့် သင့်ကလေး ကောင်းမွန်စွာ ကျောင်းစတက်နိုင်ရန် ကူညီနိုင်ပါသည်။

အကူးအပြောင်း ကြေညာချက်တွင် လူအမျိုးမျိုးအတွက် ဖြည့်ရမည့်အပိုင်းများ ပါဝင်သည်-

**အပိုင်း 1 နှင့် 1.1**ကို သင့်ကလေး၏ မူကြိုဆရာက ဖြည့်ရမည်။

**အပိုင်း 1.2** ကို သင့်ကလေးတွင် ဖွံ့ဖြိုးမှု နောက်ကျခြင်း သို့မဟုတ် မသန်စွမ်းဖြစ်မှု ရှိပါက သင့်ကလေး၏ မူကြိုဆရာက ဖြည့်ပေးနိုင်သည်။ သင့်ကလေးအား ပံ့ပိုးသည့် အခြားမူကြိုဆရာများလည်း ပါဝင်ကူညီနိုင်ပါသည်။

**အပိုင်း 2- ကလေး** ကို သင် သို့မဟုတ် မူကြိုဆရာကဲ့သို့ ရင်းနှီးသော အရွယ်ရောက်ပြီးသူ၏ အကူအညီဖြင့် သင့်ကလေးက ဖြည့်ရမည်။

**အပိုင်း 3- မိသားစု** ကို သင်က ဖြည့်ရမည်။ ၎င်းသည် အောက်ပါတို့နှင့် ပတ်သက်၍ သင်၏ အရေးကြီးသော အမြင်များကို တောင်းဆိုပါသည်-

* သင့်ကလေး၏ စိတ်ဝင်စားမှုများ
* ကျောင်းထားမည့် သင့်ကလေးအတွက် သင်၏ မျှော်လင့်ချက်များ၊ ဆန္ဒများနှင့် ပန်းတိုင်များ။

ဤအချက်အလက်သည် သင့်ကလေး၏ ဆရာ (နှင့် ၎င်းတွင် OSHC ဆရာရှိပါက ထိုဆရာ) အား သင်၊ သင့်ကလေးနှင့် ပြောဆိုဆက်ဆံရန်အပြင် သင့်ကလေး၏ သင်ယူရေးနှင့် ဖွံ့ဖြိုးတိုးတက်မှုကို ပံ့ပိုးရာတွင် အထောက်အကူပြုပါမည်။

## နောက် ဘာဖြစ်မလဲ။

သင် ဖြည့်ပြီးသော အပိုင်း 3 (နှင့် သင့်ကလေးကို သင်ကူညီခဲ့ပါက အပိုင်း 2) ကို သင့်ကလေး၏ မူကြိုဆရာထံ ပြန်ပေးပါ။

ထိုဆရာက အကူးအပြောင်း ကြေညာချက်၏ အပိုင်းအားလုံးကို စုပေါင်းပြီး မိတ္တူကို အောက်ပါပုဂ္ဂိုလ်၊ အဖွဲ့အစည်းတို့အား ပေးပါမည်-

* သင်
* သင့်ကလေး၏ ကျောင်း
* သင့်ကလေးတွင် OSHC ဝန်ဆောင်မှု ရှိလျှင် ထိုဝန်ဆောင်မှု။

သင်သည် ကျောင်းမရွေးချယ်ရသေးပါက အကူးအပြောင်း ကြေညာချက်၏ ဒုတိယ မိတ္တူကို သင့်အား ပေးပါမည်။ သင်သည် သင့်ကလေးကို ကျောင်းအပ်သည့်အခါ ဤမိတ္တူကို ကျောင်းသို့ ပေးနိုင်ပါသည်။

သင်သည် အပိုင်း 3 ကို ပြန်မပေးလျှင် မူကြိုဆရာသည် ဖြည့်ပြီးသော အကူးအပြောင်း ကြေညာချက်၏ ကျန်အပိုင်းကို သင်၊ သင့်ကလေး၏ ကျောင်းနှင့် သင့်ကလေးတွင် OSHC ဝန်ဆောင်မှု ရှိလျှင် ထိုဝန်ဆောင်မှုနှင့် မျှဝေပါမည်။

အကူးအပြောင်း ကြေညာချက်ပါ အချက်အလက်များကို မျှဝေခြင်းသည် သင့်ကလေးအား ကျောင်းအကူးအပြောင်းလုပ်ရာတွင် အောင်မြင်စေရန် အထောက်အကူပြုပါသည်။ သို့သော် သင်သည် အကူးအပြောင်း ကြေညာချက်ကို သင့်ကလေး၏ ကျောင်းနှင့် မမျှဝေစေလိုပါက ၎င်းကို သင့်ကလေး၏ မူကြိုဆရာထံ ပြောဆိုပါ။

တစ်ခါတစ်ရံ ဗစ်တိုးရီးယားပြည်နယ်ရှိ ပညာရေးနှင့် စောင့်ရှောက်ရေး ပညာရှင်များသည် ကလေးတစ်ဦး၏ ကျန်းမာပျော်ရွှင်ရေး သို့မဟုတ် ဘေးကင်းရေးကို ကာကွယ်ရန်အတွက် အချက်အလက် မျှဝေရန် လိုအပ်သည်။ သင့်မူကြိုပညာရေးဝန်ဆောင်မှုသည် ၎င်း၏ စောင့်ရှောက်မှု တာဝန်၊ ခွဲခြားဆက်ဆံမှု ဆန့်ကျင်ရေး၊ အလုပ်ခွင်တွင်း ကျန်းမာရေးနှင့် ဘေးကင်းမှုနှင့် ကလေး ကျန်းမာပျော်ရွှင်ရေးနှင့် ဘေးကင်းရေး တာဝန်ဝတ္တရားများကို ဖြည့်ဆည်းရန် သင့်ကလေးနှင့် မိသားစုအကြောင်း အချက်အလက်ကို လိုအပ်သလို မျှဝေနိုင်ပါသည်။ နောက်ထပ် အချက်အလက်များအတွက် <https://www.vic.gov.au/information-sharing-schemes-and-the-maram-framework> ကို ဝင်ကြည့်ပါ

# နောက်ထပ် အချက်အလက်များအတွက်

[www.education.vic.gov.au/transitiontoschool](http://www.education.vic.gov.au/transitiontoschool) ကို ဝင်ကြည့်ပါ

ဤစာရွက်စာတမ်းကို [www.education.vic.gov.au/transitiontoschool](http://www.education.vic.gov.au/transitiontoschool) တွင် ဘာသာစကား အမျိုးမျိုးဖြင့် ရရှိနိုင်ပါသည်။